Id-Deċiżjoni tal-Kummissjoni
tas-16 ta' Settembru, 1998
dwar regolament tekniku komuni għall-ħtiġiet ta' twaħħil ġenerali għal komunikazzjonijiet pubbliċi mobbli terrestri ċellulari diġitali pan-Ewropej Fażi II (it-2 edizzjoni)
(notifikati taħt dokument numru K(1998) 2720)
(Test b'relevanza għaż-ŻEE)
(98/574/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/13/KE tal-Parlament Ewropew u tal-Kunsill tat-12 ta' Frar 1998 li għandha x'taqsam mat-tagħmir terminali ta' telekomunikazzjonijiet u tagħmir ta' stazzjon terrestri tas-satellita, inkluż ir-rikonoxximent reċiproku tal-konformità tagħhom [1], u partikolarment l-Artikolu 7(2), it-tieni inċiż, tiegħu,
Billi l-Kummissjoni adottat il-miżura li tidentifika t-tip ta' tagħmir terminali tat-telekommunikazzjoni li għalih huwa meħtieġ regolament tekniku komuni, kif ukoll id-dikjarazzjoni dwar il-qasam ta' applikazzjoni assoċjat miegħu skond l-Artikolu 7(2) l-ewwel inċiż;
Billi għandhom ikunu adottati l-istandards armonizzati korrispondenti, jew partijiet ta' dawn, li jimplimentaw il-ħtiġiet essenzjali li għandhom jitbiddlu f'regolamenti tekniċi komuni;
Billi biex tkun assigurata kontinwità ta' aċċess għas-swieq għall-manifatturi, huwa meħtieġ li jkunu stabbiliti disposizzjonijiet transitorji rigward tagħmir approvat taħt id-Deċiżjoni tal-Kummissjoni 96/630/KE [2];
Billi d-Deċiżjoni 96/630/KE għandha tkun revokata b'effett minn tmiem il-perjodu transitorju;
Billi d-Deċiżjoni tal-Kummissjoni 97/526/KE [3] għandha tkun revokata fl-24 ta' Ottubru, 1998;
Billi l-proposta ġiet sottomessa lill-Kumitat (ACTE), skond l-Artikolu 29(2);
Billi r-regolament tekniku komuni adottat f'din id-Deċiżjoni huwa fi qbil ma’ l-opinjoni ta' l-ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għal tagħmir terminali maħsub biex ikun imqabbad ma’ network pubbliku tat-telekomunikazzjonijiet u li jaqa’ fil-kamp ta' applikazzjoni ta' l-istandard armonizzat imsemmi fl-Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-ħtiġiet ta' aċċess għal tagħmir terminali għan-network tat-telekomunikazzjonijiet mobbli terrestri ċellulari diġitali pan-Ewropej li jikkomprendi modulazzjoni kostanti ċċirkondata u u li jaħdem fil-firxa ta' frekwenza 900 MHz b'separazzjoni ta' bejn il-kanali ta' 200 kHz u li ġġorr kanali tat-traffiku skond il-prinċipju TDMA.
Artikolu 2
1. Ir-regolament tekniku komuni għandu jinkludi l-istandard armonizzat imħejji mill-korp relevanti ta' standardizzazzjoni li jimplimenta sal-limitu applikabbli l-ħtiġiet essenzjali msemmija fl-Artikolu 5(ċ) sa (f) tad-Direttiva 98/13/KE. Ir-riferenza għall-istandard hija mniżżla fl-Anness I. Il-partijiet applikabbli jinsabu fl-Anness II.
2. It-tagħmir terminali kopert b'din id-Deċiżjoni għandu jkun jaqbel mar-regolament tekniku komuni msemmi fil-paragrafu 1, għandu jilħaq il-ħtiġiet essenzjali msemmija fl-Artikolu 5(a) u (b) tad-Direttiva 98/13/KE, u għandu jilħaq il-ħtiġiet ta' kull Direttiva oħra applikabbli, partikolarment id-Direttivi tal-Kunsill 73/23/KEE [4] u 89/336/KEE [5].
Artikolu 3
Korpi notifikati nominati biex iwettqu l-proċeduri msemmmija fl-Artikolu 10 tad-Direttiva 98/13/KE għandhom, fir-rigward ta' tagħmir terminali kopert bl-Artikolu 1(1) ta' din id-Deċiżjoni, jużaw jew jassiguraw l-użu tal-partijiet applikabbli ta' l-istandard armonizzat imsemmi fl-Artikolu 2(1) wara d-dħul fis-seħħ ta' din id-Deċiżjoni.
Artikolu 4
1. Id-Deċiżjoni 96/630/KE għandha tkun revokata b'effett mid-data ta' tliet xhur wara d-dħul fis-seħħ ta' din id-Deċiżjoni.
2. Tagħmir terminali, approvat taħt id-Deċiżjoni 96/630/KE jista' jitkompla jitqiegħed fis-suq u mqiegħed fis-servizz sakemm din l-approvazzjoni tkun ingħatat sa mhux aktar tard minn tliet xhur wara d-dħul fis-seħħ ta' din id-Deċiżjoni.
3. Id-Deċiżjoni 97/526/KE għandha tkun revokata b'effett mill-24 ta' Ottubru 1998.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fis-16 ta' Settembru 1998.